11 octombrie 2023

**Comunicat de presă**

Distrigaz Sud Rețele aduce următoarele precizări cu privire la sistarea gazelor naturale pe **strada Bucegi din localitatea Buzău, județul Buzău:**

Ca urmare a unei avarii produse asupra sistemului de distribuție a gazelor naturale de către reprezentanții unei companii terțe ce efectuau o lucrare de săpătură mecanizată pe strada Bucegi din localitatea Buzău, județul Buzău, Distrigaz Sud Rețele a fost nevoită să sisteze alimentarea cu gaze naturale în zona respectivă în data de **4 octombrie 2023**, începând cu ora 15:30, pentru un număr de **312 de clienți casnici și non-casnici.**

**Incidentul s-a produs ca urmare a nerespectării condițiilor impuse prin avizul de traseu nr. 24919/ 318.482.583/13.02.2023 care stipula următoarele:**

* Înainte de începerea lucrărilor, compania terță trebuie să anunțe cu minim 48 de ore Distrigaz Sud Rețele pentru ca **un tehnician specialist să fie prezent la fața locului** cu scopul de a indentifica traseul sistemului de distribuție a gazelor naturale și a lua măsurile care se impun;
* Potrivit normativului în vigoare, în zona de protecție a rețelelor de distribuție a gazelor naturale **nu este permisă săpătura mecanizată, aceasta efectuându-se exclusiv manual,** pentru a evita deteriorarea sau avarierea acestora.

Ajunși la fața locului, tehnicienii Distrigaz Sud Rețele au constatat că reprezentanții companiei terțe au realizat o intervenție prin **săpătură mecanizată** la rețeaua de canalizare de pe strada Bucegi, din localitatea Buzău și **au avariat conducta de gaze naturale**. Imediat au fost luate toate măsurile pentru a asigura siguranța și securitatea locuitorilor aflați în zonă. Echipele operaționale ale Distrigaz Sud Rețele au remediat avaria, imediat după ce ce firma care a produs incidentul a adus la starea inițială zona de lucru și a înlăturat toate riscurile majore specificice activității (risc prăbușire/surpare terasamentei), astfel încât să fie asigurate condițiile de securitate necesare intervenției în teren.

Biroul de Presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de peste 47 de ani în acest domeniu, având peste 2 milioane de clienți, circa 22.600 km rețea și 2.750 de angajați. Distrigaz Sud Rețele deține licență de operare pentru distribuția de gaze naturale în 851 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și Municipiul București.*